
			Forord

			Jeg møtte Kristian Valen for første gang for 22 år siden – da han hadde parodiert meg på TV. Han var veldig spent på hva jeg syntes, og virket lettet da jeg lo av hele seansen, for det var viktig for ham å ikke såre eller støte noen med sine imiteringer og parodier.

			Den gangen i 2003 jobbet vi begge for TVNorge. Jeg som programleder for Fornemmelse for mord og han i Valen TV. Gjennom årene har vi periodevis hatt kontakt. Det siste året har vi naturlig nok tilbrakt mye tid sammen for å jobbe med denne boka. Og i løpet av sommeren 2025 hadde vi lange samtaler i garasjen hans i Spania – ved siden av Ferrarien. Her har vi gjennomgått grundig alt Kristian har opplevd.

			Kristian ønsket at jeg skulle skrive denne boka, fordi han har fulgt arbeidet mitt i mange år og liker hvordan jeg graver etter fakta. Han har respekt for mitt fag og jeg for hans. Det handler om tillit – for han har vanskeligheter med å stole på folk, noe som er en slags følgeskade av oppveksten og av å ha vært kjendis mesteparten av livet.

			Et viktig utgangspunkt for meg var at han lovet å være dønn ærlig og åpen om absolutt alt. Han gjorde det klart at jeg kunne stille akkurat de spørsmålene jeg ville – også kritiske – og han skulle svare ærlig på alt. For meg er fakta Gud. Etter 45 år som krimreporter og forfatter finnes det ikke rom for avvik. Det gjorde jeg klart for Valen. Og han fikk beskjed om at jeg også ville skrive om det jeg fant som han kanskje ikke ville like. Jeg ville også avsløre det om jeg tok ham i å fortelle usannheter. Alt ville komme med i denne boka. Derfor har jeg gjort undersøkelser og snakket med ulike kilder om Kristians liv og karriere. 

			

			Noen ganger har jeg tenkt at nei, det kan jeg ikke spørre om, men så har jeg spurt likevel. Og Kristian har svart – så vi nesten har rødmet, begge to. Jeg har opplevd ham som usedvanlig åpen i arbeidet med denne boka. Både om arbeidet sitt og helt private ting. Han forteller om alle superstjernene som besøkte huset hans i Hollywood-åsen, og alle de åpenhjertige og fortrolige samtalene. Detaljene fra disse samtalene er det eneste han holder for seg selv. Noe annet vil være et tillitsbrudd. Alle var enige om at det som sies i huset, blir i huset.

			Jeg har hatt tilgang til dokumentasjon, fotografier og videoer. Dette er spesielt viktig i forbindelse med episodene med politiet. Kristian har hatt en egen evne til å havne i alvorlige situasjoner med Oslo-politiet. Årsaken til det skal vi komme tilbake til, og den er kanskje ikke helt som du tror. 

			Faktum er at Kristian har vært utsatt for tre grove voldshandlinger – og både han og politiet vet hvem som gjorde det. Likevel har ikke politiet tatt gjerningspersonene. 

			Jeg har brukt min erfaring som krimreporter til å sjekke fakta i disse sakene, og har også her hatt tilgang til ulike kilder og dokumentasjon hos politiet, påtalemyndigheten og domstolene. 

			Kristian har hatt enorm suksess som artist. Statistisk sett har hver tredje nordmann vært på et Valen-show. Opp mot en million følger parodiene hans på Facebook. Og hvem har ikke sett på Valen TV? Oppturene har vært mange, men også turene ned i kjelleren, der han har følt at livet har vært så meningsløst at han har hatt tanker om selvmord. Men så har han fått ny kraft fra publikum når han har stått på scenen. Mange har mye å lære av Kristian om hvordan man reiser seg igjen etter nedturer. Nå har han det bedre enn noen gang – fordi han hartatt grep og har gode mennesker rundt seg. 

			

			Og så har han opplevd det største i livet – å bli pappa. .

			Denne boka er Kristian Valen på godt og vondt. En folkekjær artist som én gang for alle vil fortelle sin historie – som er ganske annerledes enn det tusenvis av artikler i media har speilet i mange år.

			Dette er hans historie. Hans bok. Boken følger Etisk sjekkliste for sakprosa. 

			God lesning.

			Høsten 2025,

			Per Asle Rustad.

		

	
		
			

			Alt startet med en drøm!

			«Jeg strøk i fire fag og sluttet på skolen etter niendeklasse. Uansett motstand og urettferdighet, gi aldri opp! Vær ærlig med deg selv, og ta vare på menneskene rundt deg. La karma jobbe for deg, og følg magefølelsen, for livet er for kort og fantastisk til å kaste bort på misunnelse, bitterhet og å engste seg for hva andre vil tro og mene.Tør å kjempe og stå opp for din drøm!»

			Kristian Valen

		

	
		
			

			Sibbe frelser Siddisland 

			Tonene fra pianoet og trekkspillet fyller arenaen – og i samme sekund vet publikum hva som venter. Mannen med den lyse, lange parykken og caps og en litt sliten olavest med inskripsjonen Sibbe fra Sandnes entrer scenen som hele Rogalands superstjerne. 

			6000 mennesker synger allsang fra første strofe, og under refrenget løfter nesten taket seg. 

			«Å, Laila, eg må vella mellom deg og trygda te henna mor.»

			Mennesker i en uvirkelig og hysterisk ekstase over gjensynet med Sibbe i Kristian Valens skikkelse. Fenomenet Sibbe. Det er 30 år siden sist, men alle kan tekstene utenat. På alle sangene. Og tre generasjoner synger med. 

			Kristian dirigerer massene med de minste vinkene og vandrer triumferende rundt på scenekanten mens små kaskader av mini-fyrverkeri blusser opp. Kroppen fylles av en glede han ikke har kjent siden opptredenen i Michael Jacksons minnekonsert. Forberedelsene til gjenforeningskonsertene med Sibbe startet for et år siden. Han slo på stortromma og leide DNB Arena i Stavanger, de beste musikerne, de beste på lys og den beste lydteknikeren som har jobbet for a-ha, til denne augustkvelden i 2024. Publikum skulle blåses av banen, og det er akkurat det som skjer. 

			

			Kristian kalte showet One night only, og håpet på 600 tilskuere. Arenaen ble utsolgt på en halvtime ni måneder i forveien. Kristian måtte sette opp hele tre ekstraforestillinger. Utsolgt på en halvtime, de også. Hele Rogaland gleder seg over at ungdomshelten er tilbake på scenen. 

			Kristian lovte et oppvarmingsband. Men han fortalte ikke at det var nettopp ham selv, der han byr på Las Vegas-showet sitt. Det er derfor en stor overraskelse for den fullsatte arenaen da «Bryan Adams» kjører i gang kveldens show med hitlåten «Summer of 69». Snart runger allsangen. Han ser ut og høres ut som Bryan Adams. 

			Det samme skjer med Whitesnake, AC/DC, U2 med Bono i spissen og Europe med «The Final Countdown». Og så Roxette, der Kristian spiller stjernen Per Gessle. De samme faktene, håret, ansiktet, holdningen og gitaren over skulderen og selvsagt en lik stemme. «It Must Have Been Love,» synger Kristian, og stemningen rister i veggene. Han har fått med seg ei ung og lovende jente med sterk stemme til å være Marie Fredriksson. Det er som å høre og se originalbesetningen. 

			Og så.

			Den mørke parykken. Skinnvesten. De oppblåste overarmene. Det spesielle draget i ansiktet. Måten å bevege seg på. 

			Alt sitter da synthesizeren drar i gang åpningstonene til «Take on Me». Kristian lever seg inn i rollen som Morten Harket. Idolet. Han er Morten Harket. Publikum hyler av begeistring. Kristian takker for hyllesten med å gjøre noen Morten-vridninger og flekse med overarmene. Responsen sitter på sekundet. Nå skjønner han virkelig hvordan Morten har hatt det på scenen i alle år. 

			

			Mens han drar elleville tilskuere over i neste sang, rekker han å kjenne på takknemlighet i et lite sekund. Takknemlighet for at mange nedturer blir kronet med noe av det største han har opplevd på en scene. Takknemlighet for at det trofaste publikummet på hjemmebane har fulgt ham hele karrieren. 

			Folk er der fortsatt for Valen.

			Publikum, som har fulgt ham gjennom en 30 år lang karriere, synger med Sibbe. Lyden av John Deere-traktoren i bakgrunnen drukner i allsangen da han synger:

			«Eg lige country og damer med svære patter, som holder kjeften når de ska, og henter øl i stedet for å tatla.»

			Kristian skapte Sibbe i nærradioen mens han fortsatt var tenåring. Figuren ble en folkehelt i Stavanger og senere i store deler av landet. For en østlending er det vanskelig å forstå hvor stort fenomenet Sibbe er. Du må rett og slett ha opplevd den vanvittige stemningen på konsertene disse august- og september­kveldene midt i Siddisland. 

			«Åååå Margot,» synger Kristian, og publikum roper tilbake. De kan den låten også. For Sibbe-fansen er det rene hitparaden med «Eg va for tysste», «Taunoss» om Sibbes favorittbil Ford Taunus og «Sandnes», selvfølgelig, hjemstedet til Sibbe. Det skåles og synges til partymusikken Kristian skapte på 1990-tallet. Til musikken som til østlendingenes overraskelse gikk inn på selveste VG-lista den gangen, og traff ungdom overalt. 

			Kristian ønsket at folk skulle møtes igjen, mimre om gamle dager og alle partyene med Sibbe og bare ha det kult. Han drømte selvsagt ikke om flere partyer der 22 000 mennesker skulle stemme i på refrenget til «Ei skikkelig bløyta» og «Tilgi meg kjære Kjellaug».

			

			Kristian drar av seg Sibbe-parykken, det skrikes, hyles, klappes og jubles. Folk forlater arenaen i Sibbe-rus. Kanskje for å få minnene til å leve enda litt lenger kjøper de effekter for tre millioner kroner. Hettegensere med påskriften Sibbe fra Sandnes, capser med Sibbe, babyklær med påskriften bimmelim eller bommelom og T-skjorter med Eg har mista klinkekulå på fronten, for å nevne noe. 

			Drømmen er oppfylt for Kristian – på to måter. Suksessen på hjemmebane med Sibbe og det å imitere sitt store forbilde Morten Harket foran så mange mennesker. Kristian hadde lovet seg selv på forhånd å ikke gråte på scenen – men da han opplever veggen av applaus, smil, tårer, latter og glede hos publikum, er det ikke mulig å holde tilbake tårene. Alle opplevelsene i livet går gjennom hodet. Oppturer og nedturer. Han føler en ekstra glede fordi han nå er frikjent og har fått livet tilbake til normalen. 

			Aldri har han ment det sterkere da han roper tilbake til publikum:

			«Tuuuuuusen takk! Dere aner ikke hvor mye dette betyr!»

			Mediene er også i Sibbe-rus.

			«Total triumf. Ekte og original,» melder Stavanger Aftenblad.

			Haugesunds Avis har «Aldri opplevd lignende».

			«Helt vilt,» fastslår TV Haugaland.

		

	
		
			

			Skriftemål i Ferrari-garasjen 

			Det er nesten like lang avstand mellom artisten og den private Kristian Valen som det er mellom Stavanger og Marbella. Nå har han invitert inn i det aller helligste. Og det er verken trimrommet eller baderommet, men garasjen. Her skal vi snakke grundig sammen og bli kjent med den mangesidige Kristian Valen. 

			Han stråler som sola som steiker utenfor huset, da han setter seg inn i det svarte vidunderet. Maskineriet starter med en blanding av hvin og hyl. Et krystallhvitt smil lyser opp bak rattet av den spesielle utgaven av en Ferrari Spider med 680 sinte under lokket bak føreren. Det lokket lar seg forresten ikke åpne. Kun fabrikken har den hemmelige koden til motorrommet. 

			Men døren inn til Kristian Valens tanker håper vi å kunne åpne her nede. 

			– Jeg føler meg utrolig heldig. Det kjennes stort, rart og godt å kunne sitte i denne bilen og snakke med deg, sier Kristian Valen.

			– Ja, det er en rå bil du har, svarer jeg. 

			– Nei, jeg tenker ikke på bilen. Jeg skulle egentlig ikke ha vært her.

			– Hva mener du?

			

			– Jeg kunne ha vært død.

			– Død? 

			– For fem år siden var jeg klinisk død i 17 sekunder. Politiet kuttet meg i halsen under en aksjon mot meg.

			Han tråkker gasspedalen i bånn. Et hylende kor fyller garasjen og drukner nesten mitt neste spørsmål.

			– Påstår du at politiet nesten tok livet av deg?

			– Jeg visste du ville spørre om det, og jeg er glad for at det kommer opp, for nå får jeg endelig fortelle min historie om det som skjedde.

			Han trekker pusten.

			– Et mirakel reddet meg.

			Han fisker fram mobiltelefonen fra lomma i kortbuksa, blar opp et bilde og holder fram telefonen fra førersetet. 

			Et grotesk bilde. Av en oppskåret hals. 

			Valens spanske garasje er på størrelse med halve huset mitt. Den sjeldne Ferrarien til sju millioner troner majestetisk midt på gulvet. I det ene hjørnet henger fire store speil på veggen, så han kan følge seg selv på ergometersykkelen, tredemølla eller mens han løfter vektstanga. Men treningsutstyret brukes ikke akkurat flittig, skjønner jeg. Selv om legen har anbefalt det. 

			Gjennom årene har det blitt så mye tjo og hei og hopp og sprett på scenen at han har fått slitasjeskader i hoftene med tilhørende store smerter. Han har startet med styrketrening for å bygge seg opp til å stå på scenen igjen – for nye show venter. Hodet bobler over av ideer.

			– Men legen sier det er slutt på piruettene under showene, ler Kristian.

			Slutt er det også på drinkene før og etter showene. Han er åpen om alkoholforbruket som en periode tok overhånd. Til slutt falt han om på scenen og opplevde sitt livs mest ulykksalige øyeblikk – da han sviktet publikum som har holdt ham oppe gjennom årene. Han tok umiddelbart grep, kom seg på beina gjennom et opphold på avrusningsklinikk og har nå valgt å bli avholdsmann. 

			

			Mr. Jägermeister Man fra Hollywood er død – men Kristian Valen er alive and kicking.

			En gammel, rød bensinpumpe fra USA troner i kort avstand til bilen. I et annet hjørne lagres det noe rot og en stabel med store kofferter og bager, i ukledelig kontrast til den sorte godsaken med hest på panseret.

			Jeg får lov til å sette meg i førersetet og trå på gasspedalen. Joda, jeg er bilgærn, jeg også. Jeg forsøker å tre meg ned i bilen så godt jeg kan. Det hyler bak ørene da pedalen skyves mot gulvet. Taket svinges enkelt av, og vips så har du kabriolet, og kan suse mellom palmene på promenaden i Marrabellaen. Jeg spar meg selv ut av den lave sportsbilen, og kan ikke dy meg:

			– Hva skal du med denne bilen? 

			Kristian ser ut som han får seg en på trynet. Den brede Stavanger-dialekten slår inn.

			– Ka eg ska med han?

			– Ja, du skal jo bli pappa og trenger en bil der du får med deg kjerring, unge og barnevogn og greier. 

			– Det er jo ennå en stund til. Og det ordner jeg. Du vet, jeg har hørt det finnes noe som heter «familiebiler».

			– Er denne bilen et tegn på din suksess?

			– Nei, denne bilen er en drøm som har gått i oppfyllelse. En bil jeg aldri hadde trodd jeg skulle kunne ha råd til å parkere i min egen garasje. Men jeg har vært heldig økonomisk, noe som gjør det mulig å realisere mange av mine barndomsdrømmer.

			

			– Faen, så heldig du har vært. Har du ikke vært dyktig også?

			– Min oppvekst gjør at jeg betrakter meg som heldig. 

			– Speiler denne råtassen deg som person?

			– Nei, overhodet ikke, ler Kristian. – Jeg er en enkel gutt fra Hillevåg i Stavanger. Der vokste jeg opp med janteloven. Den sto sterkt der, skal jeg si deg. Jeg kjempa imot den fra jeg ble født, for jeg skjønte aldri den loven, og ville ikke tillate at den skulle begrense livet mitt. Nå når jeg kan se meg tilbake, så klarer jeg å finne noe positivt med janteloven fordi den lærte meg å tenke annerledes og kjempe for det jeg tror på. Jeg har klart meg bra, vil jeg si.

			– Bare «bra»? Du bor jo i en gedigen kåk på solkysten, verdt minst 70 millioner, der du kan gå deg bort? 

			– Ja, men hvorfor ikke, smiler han. 

			– Nå høres du ut som de folka jeg vokste opp med. Jeg fikk høre at jeg ikke kunne verken det ene eller det andre og ikke kunne bli til noe. Så, ja, huset her viser vel at jeg kanskje har fått til noe. På godt og vondt, kan du si.

			Så her sitter vi midt i garasjen, på hver vår enkle stol med et lite bord mellom oss. Med hver vår brus. For å finne ut hvem Kristian Valen egentlig er. Den virkelig Valen – bak scenen. Backstage.

			– Hvorfor vil du virvle opp alt i livet ditt nå som du skal bli pappa? 

			– Det fungerer ikke sånn for meg. Alt som har vært omtalt i mediene gjennom årene, har gått inn på meg mer enn jeg har tort å innrømme overfor meg selv. Hver gang jeg møter folk, engster jeg meg for at de har googlet meg og dermed kommer med forutinntatte holdninger. Jeg merker at jeg alltid bruker tid på å fortelle om meg selv, og innimellom har jeg med meg dokumentasjon, fordi jeg ønsker at alle skal få et riktig bilde av meg som person og hvem jeg egentlig er, og hva jeg står for. Det å være ærlig skylder jeg publikum, og jeg har alltid hatt det som en indre drivkraft for å komme meg videre, også på det mørkeste. Og da må det være den fulle og hele sannheten uten å legge skjul på noe. Ellers er det ingen vits, sier Kristian.

			

			Det er noe som konstant kverner i hodet hans. Han ser for seg sønnen som kommer gråtende hjem fra barnehagen eller skolen etter å ha blitt mobbet basert på historiene folk har lest om faren hans. Kanskje boka kan hindre det. 

			– Utfordringen med media er at de setter alle i bås. Så fort du går litt utenom den båsen, setter media søkelyset på deg. Jeg har alltid gått mine egne veier, og det har kostet, sier Kristian.

			Som guttunge lærte han indirekte hvordan media fungerer. Faren ble skjelt ut i avisene hvis han spilte en dårlig kamp for Viking. Uka etter kunne han være den store helten. Han syntes mediene kunne være unødvendig stygge uten å be om en kommentar fra faren eller sjekke fakta. Siden har han opplevd det samme selv. 

			– Jeg går til psykolog én gang i uka. Det er ingen grunn til å legge skjul på det, og at jeg sliter med mye, spesielt fra barndommen og med media, men også alt jeg har opplevd med politiet, forteller han. 

			

			I samtaler med psykologen har Kristian spurt seg selv hvorfor han har opplevd det på den måten han har gjort, om han kan ha tatt feil, og hvorfor han foretok de valgene han gjorde. Han gjør det for å lære og vokse – og legge traumer bak seg. Og han er opptatt av å ikke peke finger på noen og legge skylden på andre.

			– Det er viktig å understreke at jeg ikke bærer nag til noen. Men dette er min historie på godt og vondt, og da kan jeg selvsagt ikke bare snakke om det positive, sier Kristian.

			– Og det er vel her vi kommer inn på episodene med politiet?

			– Jeg og politiet er mye omtalt i media, og det føles litt rart fordi jeg har den største respekt for politiet i landet vårt og den krevende jobben de gjør. Folk og media vet ikke at jeg har jobbet gratis for politiet og deres årsfester i mange år, og jeg har et meget godt forhold til mange nåværende og tidligere politifolk, og har gode venner i politiet. Samtidig har jeg mine opplevelser som jeg vil dele slik jeg opplevde dem. Og jeg bærer ikke nag til noen i politiet i dag – overraskende nok. Hadde du spurt meg for tre år siden, ville jeg nok sagt fuck the police fordi de prøvde å ødelegge for meg. Men husk, det var kun politiet i Oslo. Det hjelper ikke meg å være bitter for det nå. Og husk, det er mange år siden disse episodene nå.

			Gjennom karrieren har han solgt 1,4 millioner billetter i Norge. Statistisk sett har hver tredje voksne nordmann sett et show, men det skal også legges til at mange har sett flere show. Omsetningen har vært på over 500 millioner kroner for Skandinavias mestselgende artist. Men pengene har aldri vært drivkraften.

			

			– Å gjøre publikum glad driver meg. Få folk til å le og gi dem en god opplevelse. Å se totalt ukjente mennesker smile gir meg den beste følelsen. Det betyr alt, forteller Kristian.

			Det er også litt terapi. På scenen skyves alle livets problemer og utfordringer ut av hodet. 

			– Der og da på scenen når jeg opplever samspillet med publikum, føler jeg meg glad. Oj, er jeg verdt noe? De liker meg, de setter pris på meg, jeg gir dem noe. Det gir en enorm følelse. Jeg får alltid tårer i øynene av dette. Når jeg går av scenen, føler jeg plutselig ikke den samme gleden lenger. Det sitter liksom i meg. Du skal ikke tro du er noe, vokste jeg opp med. Samtidig så har jeg med årene blitt perfeksjonist og kanskje litt vel kritisk mot meg selv. Du er aldri bedre enn ditt siste show, og du må alltid gi alt, sier Kristian. 

			At publikum betyr alt, lærte han tidlig av faren sin. Inge var stjerne på Vikings gull-lag på 1970-tallet. Da han og foreldrene viste seg på byen, kom det alltid noen bort og ville ha farens autograf. De fikk aldri gå i fred, noe som kunne være slitsomt, men faren var bestemt på at i underholdningsbransjen er publikum det viktigste, og da er det bare å stille opp. Og tross alt er det et privilegium å bli gjenkjent og få oppmerksomhet. Kristian har de samme tankene rundt dette som faren sin, og han kjenner på en enorm takknemlighet overfor sine trofaste tilhengere. 

			– Kontakten med publikum har reddet meg mange ganger. Jeg har lært meg å sette på klovnemasken fordi jeg vet den fungerer. Det har jeg gjort siden barndommen. Vel, okey, jeg kan si det rett ut – jeg har vært inne på tanken å forlate verden et par ganger, men da har heldigvis smilene, mottagelsen og jubelen fra publikum reddet meg, sier Kristian åpenhjertig.

			

			– Har du virkelig vært så langt nede?

			– Det har jeg. Folk tror kanskje ikke det når de ser meg på scenen, men spesielt noen av episodene med politiet førte meg nesten mot avgrunnen. 

			– Hva har reddet deg?

			– Tanken på mitt neste show. Se publikum le. Familien. Kjæresten. De gode tingene i livet.

			I farten har vi glemt å åpne garasjeporten. Eksosen trenger seg inn i neseborene og sniker seg rundt veggene. Jeg kikker meg rundt og oppdager noe helt spesielt på veggen. 

			– Jøssenavn, hva er det for noe?

			– Hva mener du? undrer Kristian.

			– Det våpenet der.

			– Det er en M16-A2 med 203 granatkaster. En automatrifle fra det amerikanske forsvaret. 

			– Men i svarte, granatkaster? Er ikke det litt spesielt?

			– Nei, det synes jeg ikke. Har du ikke sett Tony Montana i Scarface? Det er et lovlig våpen, som jeg har tillatelse til å ha, og en del av samlingen min. Jeg fikk våpeninteressen som guttunge gjennom mitt store forbilde, min farfar. Jeg skjønner spørsmålet ditt, for i dag må jeg erkjenne at våpeninteressen også har skaffet meg trøbbel, spekulasjoner og overskrifter, men interessen er ikke mindre av den grunn.

			– Bruker du den mot innbruddstyver?

			– Vi har hatt det også her, men det lar jeg Guardia Civil ta seg av. Jeg er en fredelig mann, skal jeg si deg, smiler han.

			Joda, Kristian virker som en rolig og fredelig mann. Men definitivt ikke A4.

			– Hvordan står det til med baderommene i dette huset, forresten?

			

			Valen smiler.

			– Du tog han?

			– Ja, jeg skjønner hvor du vil. Ingen av badene er knust – i hvert fall ikke ennå – bare så du vet det, ler han.

			– Jeg har jo fått med meg at media ennå påstår at jeg gikk amok på badet mitt i Oslo, men det var ikke det som skjedde. Men slapp av, du skal få hele historien.

			Vi forlater garasjen og går bortover en lang gang i kjelleretasjen. I gangen passerer vi et baderom, jeg unnskylder meg og går inn, ikke for å pisse, men for å sjekke om badet er like helt. Sannelig, alt er i skjønneste orden. Ikke engang en tomflaske med den tidligere favorittdrikken Jägermeister ligger og slenger. 

			Kristian trykker på heisknappen. Han både rødmer og gliser fornøyd da jeg kikker undrende inn i heisen.

			– Ja, altså, heisen fulgte med huset og er absolutt ikke noe jeg bestilte, ler han.

			– Da jeg fikk vite om heisen, syntes jeg det var helt vilt, men samtidig litt kult også. Eller porno, som jeg kaller det. Vet du hva jeg gjorde aller først da jeg flyttet inn i huset?

			– Tok heisen to etasjer ned til underetasjen?

			– Jeg tok heisen fra annen etasje til første etasje, iført speedo og badekåpe med en smoking sigar i hånda. Deretter gikk jeg ut i bassenget og la meg til rette med sigaren, bretta speedoen til side og pissa.

			– Pissa?

			– Ja, det ultimate beviset på at jeg eier eiendommen. Ingen kom og kastet meg ut.

			Kristian ler så han rister. Og legger til at han lærte det av Julio Iglesias. 

			

			Heisen stopper i første etasje ved kjøkkenet, og vi setter oss til rette rundt et stort og lekkert kjøkkenbord. På kjøkkenet hersker militær orden på marmorbenkene. Gulvene består av duse, dyre fliser og strekker seg fra kjøkkenet, under pianoet og videre inn i TV-stua i den åpne løsningen. Det er stort, åpent og luftig. Utenfor duver det lett i vannskorpa i svømmebassenget, og ved bassengkanten kan Kristian og Karen slenge seg ned for å nyte sola eller skue mot den vakre utsikten over den spanske fjellheimen. 

			Samtalene i garasjen må vente en stund. Ferrarien skal parkeres, og Kristian og høygravide Karen skal reise til sitt hjemsted ved Kopervik på Karmøy. 

			De to små hundene blir med på reisen.

			– Jeg har fortalt dem at det snart ikke er de to som er sjefene i huset, smiler han.

			To måneder igjen – så blir han far for første gang. Til en liten gutt. Dagene går med til tanker og forberedelser rundt den nye dimensjonen i livet hans. Til hvordan livet blir nå, og refleksjoner om hvordan han vil være som far.

			– Jeg blir sikkert altfor snill. Guttungen blir nok bortskjemt. Men hvorfor ikke? Jeg ble aldri skjemt bort med noen ting. Vi skal i hvert fall cruise i Ferrarien sammen – med frisyren rett til værs.

			Kristian og Karen har pusset opp halve delen av hennes foreldres generasjonsbolig. Karen ønsker å føde i Norge fordi hun føler seg tryggest med det. De mistet det første barnet hun var gravid med. Nærheten til foreldrene betyr også mye.

			I tomannsboligen er barnerommet gjort klart. En hvit barnevogn pranger mot Kristian når han ser inn der. Den hvite barnesenga står klar til å vugge babyen i søvn – med en liten elektrisk motor. En egen babystol og bærebag står linet opp. Barnevogna er av det avanserte slaget til 45 000 kroner med en liten elektrisk motor som hjelper til med å skyve fremover og å rygge. 

			

			– Den kan vogge også, fram og tilbake. I dag er det ikke måte på til finesser.

			Han gleder seg til sin nye tilværelse, et ansvar han innrømmer at han ikke kommer til å skjønne rekkevidden av før babyen vitterlig ligger på barnerommet. Men han er klar – fordi han nå befinner seg på et godt sted i livet. 

			Roen siger inn nå. 

			Karen legger armene rundt ham.

